ทิพยตั้งเป้าปั๊มเบี้ยชีวิต7.2พันล้านเจาะลูกค้าออมสิน
ทิพยประกันชีวิต ตั้งเป้าเบี้ยรับรวม 7,200 ล้าน เพิ่มขึ้น 20% รุกขายประกันออมทรัพย์ผ่านธนาคารออมสินเป็นปีแรก
9 ก.พ. 2560

ทิพยประกันชีวิต ตั้งเป้าเบี้ยรับรวม 7,200 ล้าน เพิ่มขึ้น 20% รุกขายประกันออมทรัพย์ผ่านธนาคารออมสินเป็นปีแรก
นายนพพร บุญลาโภ กรรมการผู้จัดการใหญ่ บริษัท ทิพยประกันชีวิต เปิดเผยว่า ปี 2560 บริษัทตั้งเป้าเบี้ยรับรวม 7,200 ล้านบาท เติบโต 20% เมื่อเทียบกับปี 2559 ที่มีเบี้ยรับรวมประมาณ 5,980 ล้านบาท เพิ่มขึ้น 13.5% จากปีก่อน โดยจะมาจากการขายประกันสะสมทรัพย์และความคุ้มครองผ่านช่องทางตัวแทน 2,000 ล้านบาท และมาจากช่องทางธนาคารออมสิน 1,000 ล้านบาท รวมเป็น 3,000 ล้านบาท มีสัดส่วนเกือบ 30% ส่วนที่เหลืออีก 70% จะเป็นประกันสินเชื่อที่อยู่อาศัยและประกันชีวิตกลุ่ม
สำหรับปี 2560 เป็นปีแรกที่บริษัทจะมีการขายประกันสะสมทรัพย์ผ่านธนาคารออมสิน จากที่ผ่านมาจะขายประกันสินเชื่อเพียงอย่างเดียว เพราะปัจจุบันอัตราดอกเบี้ยต่ำทำให้ธนาคารต้องตั้งสำรองเบี้ยประกันสูงขึ้น ทางธนาคารจึงเปิดทางให้บริษัททิพยประกันชีวิตเข้าไปเสนอแบบประกันสะสมทรัพย์บางประเภทที่ไม่ซ้ำซ้อนกับแบบประกันของธนาคาร
“เราวางแผนไว้แล้วว่าจะเป็นแบบที่ชำระเบี้ย 6 ปี คุ้มครอง 10 ปี ผลตอบแทนนี้กำลังคำนวณกันอยู่ แต่ต้องไม่ต่ำกว่า 1% คือให้สูงกว่าอัตราดอกเบี้ยเงินฝากสะสมทรัพย์ของธนาคาร เพื่อจูงใจลูกค้า โดยปีนี้จะชะลอการขายแบบประกันชำระเบี้ย 1 ปี หรือ 2 ปี” นายนพพร กล่าว
นายนพพร กล่าวว่า ปี 2559 ที่ผ่านมาบริษัทสามารถทำกำไรเพิ่มขึ้นได้อย่างต่อเนื่อง โดยมีประมาณ 960 ล้านบาท ซึ่งเป็นผลมาจากการเลือกขายแบบประกันที่แบ่งผลประโยชน์ลงตัวด้วยกันทุกฝ่าย โดยบริษัทสามารถทำกำไรได้ ลูกค้าได้ผลตอบแทนที่ดี มีการลดค่าใช้จ่ายที่ไม่จำเป็น และอัตราดอกเบี้ยพันธบัตรที่บริษัทลงทุนปรับตัวเพิ่มขึ้นหลังจากการเลือกตั้งประธานาธิบดีสหรัฐอเมริกา
นอกจากนี้ บริษัทได้เข้าไปเป็นผู้สนับสนุนนักกอล์ฟอาชีพ น.ส.อรอนงค์ เพชรล้ำ หรือโปรแหวน ด้วยการให้ความคุ้มครองอุบัติเหตุส่วนบุคคล(พีเอ) มูลค่า 10 ล้านบาททั่วโลก